Selkäydinkanavan varjoainetutkimus (myelografia)

|  |  |
| --- | --- |
| Kuvaus: | Kaularangan tai lannerangan alueelle tehtävä selkäydinkanavan varjoainetutkimus |

**TUTKIMUKSEEN VALMISTAUTUMINEN**

Toimenpidettä varten tulette sovitusti vuodeosastolle.

Ennen toimenpidettä teidän tulee olla ravinnotta kaksi (2) tuntia. Juokaa vettä ja mehua, ettette ole janoinen ja kuiva.

Ilmoittakaa vähintään kaksi päivää ennen toimenpiteeseen tuloa, jos teillä on varjoaine- tai puuduteyliherkkyys, tai jos tiedätte, tai epäilette olevanne raskaana.

Teistä voidaan ottaa verikokeita ennen toimenpidettä tai toimenpidepäivän aamuna. Käykää tarvittaessa verikokeessa ajanvarauskirjeen ohjeen

mukaisesti.

**LÄÄKKEET**

Lääkärin määräämät lääkkeet voitte pääsääntöisesti ottaa.

Jos teillä on kuitenkin käytössä joku verisuonitukosten hoitoon tai ehkäisyyn käytettävistä lääkkeistä

tai

jos teillä on käytössä neidonhiuspuu-, kiinankarhuputki-, kalaöljy- ja omegavalmisteita tai valkosipuliuutteita

ilmoittakaa siitä etukäteen vuodeosastolle tai lähettävälle poliklinikalle.

Lääke on ehkä jätettävä tauolle ennen toimenpidettä, mutta siitä saatte osastolta erilliset ohjeet.

**TUTKIMUSHUONEESSA**

Makaatte tutkimuspöydällä vasemmalla kyljellä (vaihtoehtoisesti istuen), polvet koukussa vatsaa vasten, selkä mahdollisimman köyryssä. Lääkäri pistää varjoaineen selkäydinnestetilaan ristiselän kohdalta. Sen jälkeen saatte siirtyä omaan sänkyyn ja teidät voidaan viedä vuodeosastolle odottelemaan noin kahden (2) tunnin kuluttua tehtävää TT-tutkimusta tai teidät voidaan viedä suoraan tietokonetomografiatutkimushuoneeseen. Jos menette odottamaan kuvausta vuodeosastolle, teidän sänky on odotusaikana asennossa, jossa pääpuoli on muuta kehoa alempana.

**TIETOKONETOMOGRAFIATUTKIMUSHUONEESSA**

Tutkimuspöydälle siirtyessänne teidän on pyörähdettävä vatsan kautta ympäri. Makaatte selällään, pää tarvittaessa tyynyillä tuettuna.

Tutkimuksen aikana on oltava aivan liikkumatta, hengitysohjeet kuulette kovaäänisen kautta.

Tutkimus TT-huoneessa kestää noin 5 min.

**TUTKIMUKSEN JÄLKIHOITO**

Tutkimuksen jälkeen teidät viedään vuodeosastolle. Olette puoli-istuvassa asennossa noin kaksi (2) tuntia. Sen jälkeen voitte liikkua vapaasti.

On muistettava kuitenkin pitää pää lantion yläpuolella vuorokauden ajan, ja vuodelevossa on oltava lievä kohoasento seuraavaan aamuun asti päänsäryn välttämiseksi. Särkyyn voitte ottaa tavallisia särkylääkkeitä.

**Kotiutus**

Pääsette kotiin tutkimuspäivän iltana, kun jatkotoimenpiteet on selvitetty. Voitte liikkua yleisillä kulkuneuvoilla, omalla autolla tai taksilla, vointinne mukaan. Tutkimus ei anna aihetta sairaslomaan.

**YHTEYSTIEDOT**

Jos teillä on kysyttävää toimenpiteestä, ottakaa yhteys röntgen 2:een,

puh 017 - 173307 arkisin klo 8.00 - 14.30.